钦定古今图书集成/方舆汇编/职方典/第1131卷 > 《重建大别山禹王庙记》沈钦
## 钦定古今图书集成/方舆汇编/职方典/第1131卷 > 《重建大别山禹王庙记》沈钦

庙祀之设，其来尚矣。稽诸《祭法》，能御大菑则祀之，能
捍大患则祀之。矧神禹平治水土，万世蒙泽，天下后
世得以通祀，又非捍御菑患之比。兹大别山得立庙
以祀之者，以其治水之功至此而成。故历代报祭，自
有不容已也。按《汉阳郡志》，庙距府治可二里许，江流湍急，怪石嶙峋。山名大别，与武昌黄鹄山对峙，雄踞
江之东西，势若龟蛇环卫，庙立于兹，盖不知几百祀
矣。至三国时，吴魏兵兴，多战于此。后元世祖南巡，驻
跸黄鹄，因询于父老曰：“隔江山头石矶何名吕公？”或
对曰：“唐仙人吕纯阳吹铁笛其上，因以得名。”又问唐
以前何名，复有对曰：“世传大禹治水功成之所，后人
讹为吕公。”世祖大悦，遽令有司鼎新庙宇，岁时致祭。
圣朝因之，益严祀事。迺者天顺庚辰岁旱，巡抚湖广
都宪南宫白圭率官属祷于祠下，不逾时，甘雨大霈
霑足，官僚称庆，民获乂康。公荷感应之速，而以庙久
倾攲，欲新以答神贶，未果还朝。洎今都宪铜梁王公
俭，复奉敕巡抚湖湘，兼理军务，利兴弊革，俱得便宜
从事。至日所司复以为请。公谕之曰：“神有所依，则人
获福利，何可靳惜？”公费惮而不为，且令促之。于时赞
成则有若巡按侍御江公勋、龚公谦，而以事委武昌
道佥宪沈公靖董而成之。以及藩臬阃帅守令，莫不
共殚厥诚，辟基斲石、市材鸠工而缔构之。轮奂维新，
台殿雄伟，规制合度，比旧有加。经始于是年之秋，至
冬而落成之。佥谓不可无述。而推予为记，乃不辞而
扬言曰：“仰惟我圣天子，缵承列圣鸿绪，统一寰宇，尊
礼百神。嘉瑞休征，咸臻迭应；帝王秩祀，登荐有加。况
神功巍巍，为祀典称首。《书》曰：‘禹乘四载，随山刊木，导
水至于大别。西则岷、蜀、襄、沔之合流，南则衡、湘、洞庭
之环汇。濬涤排决，一顺其性之自然，以至’”地平天成，
六府三事允治，万世永赖，则圣德神功，感人之深，垂
世之久，万古犹一日也。岂他祀之可拟伦。虽然，自有
此天地，即有此山川。向使不有圣王者出，任疏凿之
重，忘胼胝之劳，则九州一壑，鱼鳖其民，乌在其为安
居粒食，以有冠裳之盛也耶？粤昔刘定公有言：“美哉
禹功！明德远矣。微禹，吾其”鱼乎！孟轲氏亦曰：“禹抑洪
水而天下平。”则见诸经传，称颂不置。宜乎。今兹庙宇
之新，翼翼宫庭，有严祀事。神其鉴格，陟降左右，隆庙
享于亿万斯年。尚冀自今以始，为民牧者，益营益葺，
克绍前修。于以妥灵贶而福国利民，于以奠南服而
肃清境土。凡所建营虔奉，无不得以蒙庥于悠久矣。
兹刻之传，宁有既乎？是为记。